Document ID: /roh_data/filtered/fineweb-2-filterrobots_roh.jsonl.gz/56406

Stabiliments plain asbest, ieli da catram en il terren che cuntegn PAK, ina substanza che po chaschunar cancer. L’areal dal vegl lavuratori forestal che vegn gia dapi divers onns betg pli duvrà è gia dapi in temp sin la glista da sanaziun da la citad. Avant dus onns ha la citad pervi da quai concedì in credit da 1.5 milliuns francs per allontanar ils stabiliments e sanar il funs contaminà. Uss vegn quest plan realisà.
Emprima fabrica da gas
Il motiv per la contaminaziun va enavos 150 onns. Il 1859 era vegnì fabritgà là l’emprima fabrica da gas da la citad. Sco 10avla citad en Svizra ha Cuira introducì l’illuminaziun da gas sin las vias ed en tschertas chasadas. Da quai temp in pass revoluziunar. Fatg il gas han ins cun laina e charvun. In product che restava era l'ieli da catram.
50 onns è vegnì producì gas en quest lieu fin che la citad ha stuì construir ina pli nova e pli gronda fabrica. Il funs contaminà ed ils vegls stabiliments èn restads – e quai fin ussa.
In toc istorgia va a perder
Malgrà ch'in toc istorgia da la citad svanescha èsi per il president da la citad Urs Marti normal, che perditgas da temp ston mintgatant far plaz ad insatge nov. Fin la fin da l’onn è l’areal deliberà dals tissis en il funs e liber per in nov chapitel en l’istorgia da la citad. La firma d'IT Inventx ha gia dapi in temp plans da construir in nov sez principal en quest lieu. Pervi dad in recurs d’in vischin è quai il mument dentant anc avant dretgira administrativa.
TR Telesguard 17:45